Lietuvos Respublikos užsienio reikalų ministerijos kvietimo dalyvauti Išorės paslaugų teikėjo atrankoje dėl bendradarbiavimo su Lietuvos Respublikos diplomatinėmis atstovybėmis užsienio valstybėse ir konsulinėmis įstaigomis teikiant išorės paslaugas
2 priedas

[image: image1.png]



Lietuvos Respublikos Vyriausybė

nutarimas

DĖL BENDRADARBIAVIMO SU IŠORĖS PASLAUGŲ TEIKĖJU
2022 m. balandžio 6 d. Nr. 328

Vilnius

Vadovaudamasi Lietuvos Respublikos konsulinio statuto 7ˡ straipsnio 2 dalimi,  atsižvelgdama į 2019 m. birželio 20 d. Europos Parlamento ir Tarybos reglamento (ES) 2019/1157 dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo nuostatas ir siekdama užtikrinti veiksmingą konsulinių paslaugų teikimą Lietuvos Respublikos piliečiams, Lietuvos Respublikos Vyriausybė nutaria:

1. Nustatyti, kad Lietuvos Respublikos diplomatinės atstovybės užsienio valstybėse ir konsulinės įstaigos (toliau – konsulinės įstaigos) gali bendradarbiauti su išorės paslaugų teikėju atlikdamos konsulines funkcijas, nustatytas:
1.1. Konsulinio statuto 25 straipsnio 2, 3 ir 4 dalyse ir 25ˡ straipsnyje; 

1.2. Konsulinio statuto 28 straipsnyje ir 31 straipsnio 2 dalyje, kai atlikti šias funkcijas yra būtina šio nutarimo 1.1 papunkčiui įgyvendinti. 

2. Nustatyti, kad:

2.1. išorės paslaugų teikėjas, bendradarbiaudamas su konsulinėmis įstaigomis, šio nutarimo 1 punkte nustatytais atvejais:

2.1.1. priima Lietuvos Respublikos piliečių prašymus dėl asmens tapatybės kortelės išdavimo ar keitimo bei juos pagrindžiančius dokumentus ir perduoda juos konsulinės įstaigos konsuliniam pareigūnui arba įgaliotam darbuotojui;

2.1.2. priima Lietuvos Respublikos piliečių prašymus dėl laikino paso išdavimo bei juos pagrindžiančius dokumentus ir perduoda juos konsulinės įstaigos konsuliniam pareigūnui arba įgaliotam darbuotojui;

2.1.3. priima Lietuvos Respublikos piliečių prašymus dėl paso išdavimo ar keitimo bei juos pagrindžiančius dokumentus ir perduoda juos konsulinės įstaigos konsuliniam pareigūnui arba įgaliotam darbuotojui tik tais atvejais, kai:

2.1.3.1. kartu priimamas šio nutarimo 2.1.1 papunktyje nurodytas prašymas;

2.1.3.2. reikalavimas duoti pirštų atspaudus netaikomas 2004 m. gruodžio 13 d. Tarybos reglamento (EB) Nr. 2252/2004 dėl valstybių narių išduodamų pasų ir kelionės dokumentų apsauginių savybių ir biometrikos standartų su visais pakeitimais 1 straipsnio 2a ir 2b dalyse nustatytais atvejais;

2.1.4. priima užsienio valstybėje gyvenančių Lietuvos Respublikos piliečių gyvenamosios vietos deklaracijas ir perduoda jas konsulinės įstaigos konsuliniam pareigūnui arba įgaliotam darbuotojui;

2.1.5. priima Lietuvos Respublikos piliečių pranešimus apie prarastą asmens tapatybės kortelę ir (ar) pasą  ir perduoda juos konsulinės įstaigos konsuliniam pareigūnui arba įgaliotam darbuotojui;

2.1.6. priima nuolat užsienio valstybėje gyvenančių Lietuvos Respublikos piliečių prašymus pakeisti vardą ir pavardę, ištaisyti, pakeisti, papildyti ar anuliuoti civilinės būklės aktų įrašus, atkurti neišlikusius civilinės būklės aktų įrašus, taip pat įtraukti į apskaitą užsienio valstybėje įregistruotus ar patvirtintus civilinės būklės aktus, ir perduoda juos konsulinės įstaigos konsuliniam pareigūnui arba įgaliotam darbuotojui;

2.1.7. paima iš konsulinės įstaigos išduotas asmens tapatybės korteles, pasus, laikinus pasus, civilinės būklės aktų išrašus, kopijas, nuorašus ir kitus su civilinės būklės aktų registravimu susijusius dokumentus ir įteikia juos jų prašiusiam asmeniui ar jo įgaliotam atstovui;

2.1.8. renka ir konsulinei įstaigai perduoda konsulinį mokestį už konsulinių paslaugų suteikimą.

2.2. bendradarbiaujant su išorės paslaugų teikėju asmens duomenims tvarkyti turi būti taikomi  reikalavimai, nustatyti 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), 2019 m. birželio 20 d. Europos Parlamento ir Tarybos reglamento (ES) 2019/1157 dėl Sąjungos piliečių tapatybės kortelių ir Sąjungos piliečiams bei jų šeimos nariams, kurie naudojasi laisvo judėjimo teise, išduodamų teisę gyventi šalyje patvirtinančių dokumentų saugumo didinimo 11 straipsnyje ir Lietuvos Respublikos asmens duomenų teisinės apsaugos įstatyme.

Ministrė Pirmininkė
                        Ingrida Šimonytė

Krašto apsaugos ministras, 





pavaduojantis užsienio reikalų ministrą 
                  Arvydas Anušauskas
 
